
R E F E R A T  DE  A P R O B A R E
pentru modificarea Hotărârii Consiliului Local nr. 55/2008 privind aprobarea unor reglementări referitoare la funcționarea Serviciului de taximetrie 
în municipiul Brad, astfel cum a fost modificată prin 
Hotărârea Consiliului Local nr. 100/2022


	Având în vedere prevederile art. 3 alin. (1) din Legea nr. 38/2003 privind transportul în regim de taxi și în regim de închiriere, cu modificările și completările ulterioare, serviciile de transport public local în regim de taxi fac parte din sfera serviciilor comunitare de utilitate publică. Acestea se desfășoară sub controlul, conducerea sau coordonarea autorităților administrației publice locale și se efectuează numai de către transportatori autorizați de către autoritatea de autorizare.
În conformitate cu prevederile art. 12 lit. g) pct. 2 din Ordinul președintelui Autorității Naționale de Reglementare pentru Serviciile Comunitare de Utilitate Publică (A.N.R.S.C.) nr. 243/2007 privind aprobarea Normelor metodologice de stabilire, ajustare sau modificare a tarifelor pentru serviciile de transport public local de persoane, bunuri ori mărfuri în regim de taxi, tarifele se ajustează sau se modifică prin indexare cu indicele de creștere a prețurilor de consum, respectiv cu creșterea luată în calcul ce depășește acest indice, în baza tarifului de distanță maximal stabilit prin hotărâre a consiliului local.
Prin Hotărârea Consiliului Local nr. 55/2008 a fost aprobat tariful maximal de distanță pentru prestarea serviciului de transport public local de persoane în regim de taxi în municipiul Brad în cuantum de 2,00 lei/km. Ulterior, prin Hotărârea Consiliului Local nr. 100/2022, acest tarif a fost ajustat cu indicele de creștere a prețurilor de consum furnizat de Institutul Național de Statistică (INS), aferent perioadei martie 2008 – martie 2022, respectiv cu 162,47%.
Prin adresa înregistrată la Primăria Municipiului Brad sub nr. 36095 din data de 14.07.2026, transportatorii autorizați pentru transportul în regim de taxi din municipiul Brad au solicitat ajustarea tarifelor de distanță maximale. Această solicitare a fost susținută prin Memoriul justificativ și prin Structura pe elemente de cheltuieli.
În vederea corelării nivelului tarifelor existente cu evoluția generală a prețurilor și a tarifelor din economie, se impune ajustarea tarifelor actuale, aprobate prin Hotărârea Consiliului Local nr. 100/2022, cu indicele de creștere a prețurilor de consum furnizat de Institutul Național de Statistică (INS) aferent perioadei iunie 2022 – iunie 2026, respectiv cu 146,34%.
	Astfel, în cazul transportului de persoane în regim de taxi, nivelul tarifelor de distanță nu poate depăși tarifele maximale de distanță stabilite.
	Tariful de noapte nu va fi mai mic decât tariful de zi, dar nu va fi mai mare decât cu până la 50% din tariful de zi. 
	La determinarea tarifului orar pentru fiecare taxi se va respecta ca raportul dintre tariful orar, exprimat în lei/oră și tariful de distanță, exprimat în lei/km, să fie egal cu 10, care este valoarea limită a vitezei de comutare, exprimată în km/oră. 
	Tariful de pornire va fi egal cu tariful de distanță aplicat.
	În scopul ajustării tarifelor prin aplicarea indicelui de creștere a prețului de consum am inițiat prezentul proiect de hotărâre prin care am propus modificarea art. 5 din Hotărârea Consiliului Local nr. 55/2008, astfel cum a fost modificată prin Hotărârea Consiliului Local nr. 100/2022, după cum urmează:
„ Art. 5. (1)- Se aprobă tarifele maximale pentru transportul de persoane în regim de taxi pe teritoriul municipiului Brad, prin aplicarea indicelui de creștere a prețurilor de consum pentru servicii în cuantum de 146,34 %, după cum urmează: 
    a. - 4,76 lei/km - tariful  de distanță maximal pe timp de zi;
    b. - 4,76 lei - tariful de pornire;
    c. - 7,13 lei/km - tariful de distanță maximal pe timp de noapte;
    d. -  47,6 lei/oră - tariful orar maximal pe timp de zi;
    e. - 71,3 lei/oră - tariful orar maximal pe timp de noapte.
            (2) - Tarifele prevăzute la alin. 1 nu includ  T.V.A..”
 	În contextul celor de mai sus supun spre dezbatere plenului Consiliului Local al Municipiului Brad proiectul de hotărâre în forma prezentată.
Invoc în susţinerea prezentului proiect de hotărâre prevederile art. 13 lit. b) și art. 49 alin. (1) lit. i) pct. 2 din Legea nr. 38/2003 privind transportul în regim de taxi și în regim de închiriere, cu modificările și completările ulterioare, ale art. 6 lit. b), art. 12 lit. g) pct. 2, art. 18 alin. (1), art. 20 alin. (1), art. 22 lit. d) pct. 2 și art. 43 din Normele metodologice de stabilire, ajustare sau modificare a tarifelor pentru serviciile de transport public local de persoane, bunuri ori mărfuri în regim de taxi aprobate prin Ordinul A.N.R.S.C. nr. 243/2007, ale art. 129 alin. (1) și (2) lit. d), alin. (7) lit. s) din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare, ale Legii nr. 554/2004 a contenciosului administrativ, cu modificările și comp0letările ulterioare, precum și ale Legii nr. 52/2003 privind transparenţa decizională în administraţia publică.

